Nova elektronska putna isprava (SAC)

**Biometrijska putna isprava treće generacije**

Pasoši **treće generacije** ili **Supplemental Access Control - SAC**pasoši se u Bosni i Hercegovini izdaju od 1. oktobra 2014.

Radi se o biometrijskim pasošima najnovije generacije koji se personalizuju najsavremenijom tehnologijom.

Lični podaci, mjesto i datum rođenja, kao i mašinski čitljiva zona su laserski ugravirani, a biometrijski podaci su sačuvani u beskontaktnom čipu koji se nalazi u strukturi pasoša. Od biometrijskih podataka uzima se fotografija, otisci prstiju i digitalni potpis.

Ukoliko je osoba nepismena ili uzimanje potpisa nije moguće iz drugih objektivnih razloga, na obrascu pasoša se na mjestu predviđenom za potpis upisuje oznaka XX. Otisci prstiju i potpis ne uzimaju se od djece koja nisu navršila dvanaest godina starosti.

Evropska unija je sve svoje članice obavezala da od 1. decembra 2014. počnu izdavati SAC pasoše. S obzirom da je BiH na Bijeloj šengen listi, preuzeta je obaveza da se implementiraju svi standardi Evropske unije te je shodno tome uvedena treća generacija biometrijskih pasoša.

S druge strane, Međunarodna organizacija za civilni avionski saobraćaj (ICAO) je također svim članicama ICAO-a preporučila prelazak na treću generaciju biometrijskih pasoša.

BiH je prva država van Evropske unije i među prvima na svijetu koja je prešla na ove pasoše, čime ispunjava obaveze preuzete u procesu pregovora za liberalizaciju viznog režima s ciljem zadržavanja povlastica koje donosi bezvizni režim. Obaveza je ispunjena dva mjeseca prije roka koji je Evropska unija postavila svojim članicama.

**Izgled biometrijskog pasoša treće generacije**





Brošura koja sadrži tehničke detalje o biometrijskom pasošu treće generacije dostupna je [оvdje](https://www.iddeea.gov.ba/images/stories/PDF/Brosure/PI_SAC_brosura.pdf).

 **Zakonski okvir**

Pasoši (građanski, službeni i diplomatski) se izdaju u skladu sa Zakonom o putnim ispravama BiH („Službeni glasnik BiH“, broj [4/97](https://www.iddeea.gov.ba/images/stories/PDF/laws/bosanski/zakon_o_putnim_ispravama_bosne_i_hercegovine_4_97_bos.pdf), [1/99](https://www.iddeea.gov.ba/images/stories/PDF/laws/bosanski/zakon_o_izmjeni_zakona_o_putnim_ispravama_bih_1_99_bos.pdf),[9/99](https://www.iddeea.gov.ba/images/stories/PDF/laws/bosanski/zakon_o_izmjeni_zakona_o_putnim_ispravama_bih_9_99_bos.pdf), [27/00](https://www.iddeea.gov.ba/images/stories/PDF/laws/bosanski/odluka_o_izmjenama_i_dopunama_zakona_o_putnim_ispravama_bih_27_00_bos.pdf), [32/00](https://www.iddeea.gov.ba/images/stories/PDF/laws/bosanski/odluka_o_izmjeni_i_dopuni_zakona_o_putnim_ispravama_bih_32_00_bos.pdf), [19/01](https://www.iddeea.gov.ba/images/stories/PDF/laws/bosanski/zakon_o_izmjenama_i_dopunama_zakona_o_putnim_ispravama_bih_19_01_bos.pdf), [19/01](https://www.iddeea.gov.ba/images/stories/PDF/laws/bosanski/zakon_o_izmjeni_i_dopuni_zakona_o_putnim_ispravama_bih_19_01_bos.pdf), [47/04](https://www.iddeea.gov.ba/images/stories/PDF/laws/bosanski/zakon_o_izmjenama_i_dopunama_zakona_o_putnim_ispravama_bih_47_04_bos.pdf), [53/07](https://www.iddeea.gov.ba/images/stories/PDF/laws/bosanski/odluka_kojom_se_donosi_zakon_o_izmjenama_i_dopunama_zakona_o_putnim_ispravama_bih_53_07_bos.pdf), [15/08](https://www.iddeea.gov.ba/images/stories/PDF/laws/bosanski/zakon_o_usvajanju_zakona_o_izmjenama_i_dopunama_zakona_o_putnim_ispravama_bih_15_08_bos.pdf), [33/08](https://www.iddeea.gov.ba/images/stories/PDF/laws/bosanski/zakon_o_izmjenama_i_dopunama_zakona_o_putnim_ispravama_bih_33_08_bos.pdf), [39/08](https://www.iddeea.gov.ba/images/stories/PDF/laws/bosanski/ispravka_zakona_o_izmjenama_i_dopunama_zakona_o_putnim_ispravama_bih_39_08_bos.pdf), [60/13](https://www.iddeea.gov.ba/images/stories/PDF/laws/bosanski/zakon%20o%20izmjenama%20i%20dopunama%20zakona%20o%20putnim%20ispravama%20bih_60-13_bos.pdf))

Pored Zakona o putnim ispravama BiH, izdavanje pasoša je regulisano nizom odluka, pravilnika i uputstava koji su dostupni na ovoj web-stranici.

**Nadležnost za izdavanje pasoša**

Izdavanje pasoša u Federaciji BiH vrše nadležni organi - kantonalna ministarstva unutrašnjih poslova, u Republici Srpskoj Ministarstvo unutrašnjih poslova Republike Srpske i u Brčko distriktu BiH Odjel za javni registar.

Zahtjevi za izdavanje pasoša predaju se na lokacijama za izdavanje ličnih dokumenata nadležnih organa u mjestu prebivališta.

Državljanima BiH koji žive u inostranstvu pasoše putem diplomatsko-konzularne mreže izdaje Ministarstvo vanjskih poslova.

Izdavanje diplomatskih pasoša vrši Ministarstvo vanjskih poslova BiH, a službenih pasoša Ministarstvo civilnih poslova BiH.

**Rok za izdavanje pasoša**

Postoje dvije mogućnosti izdavanja bh. pasoša. Pasoš se može izdati:

* **U redovnoj proceduri** - rok za izdavanje pasoša u redovnoj proceduri je **30 dana,**
* **U roku kraćem od propisanog** - ukoliko je zahtjev za izdavanje pasoša u roku kraćem od propisanog podnesen kod nadležnih organa **u BiH** rok za izdavanje je **72 sata**, odnosno **7 dana** ako je zahtjev podnesen **u diplomatsko-konzularnom predstavništvu BiH** u inostranstvu.

**Cijena pasoša**

Cijena pasoša za koje se zahtjevi za izdavanje podnose **kod nadležnih organa u BiH** **u redovnoj proceduri** iznosi:

* Za **punoljetne** državljane sa rokom važenja pasoša od 10 godina – **50 KM**,
* Za državljane u dobi od **3 do 18 godina** sa  rokom važenja pasoša od 5 godina – **40 KM**,
* Za državljane **do 3 godine** starosti sa rokom važenja pasoša od 3 godine – **30 KM**.

 Za  izdavanje pasoša **u roku kraćem od propisanog**  podnosilac  zahtjeva  na  području  Bosne  i  Hercegovine, **pored  cijene  pasoša  izdatog  u redovnom postupku**, dužan je **uplatiti i naknadu** za dodatne troškove  nadležnog  organa  koji  proizilaze  iz  postupka  izdavanja pasoša u  roku  kraćem  od  propisanog  **u iznosu  od  200 KM,**  koji  se  uplaćuju  na  račun  nadležnog organa za izdavanje pasoša.

Cijena pasoša za koje se zahtjevi za izdavanje podnose **u diplomatsko-konzularnom predstavništvu BiH** u inostranstvu definisana je Cjenovnikom o konzularnim uslugama u diplomatsko-konzularnim predstavništvima BiH.

Za  izdavanje pasoša u roku kraćem od propisanog podnosilac  zahtjeva  u inostranstvu, **pored cijene  pasoša  izdatog  u  redovnom  postupku  u  diplomatsko  konzularnom-predstavništvu BiH,** dužan  je  **uplatiti  i naknadu** - dodatnu konzularnu  taksu za dodatne troškove  nadležnog  organa  koji  proizilaze  iz  postupka izdavanja  pasoša  u  roku  kraćem  od  propisanog  **u iznosu od 250 € (eura).**

**Rok važenja pasoša**

* **Punoljetni** državljani – rok važenja pasoša **10** godina,
* Državljani u dobi od **3 do 18 godina** – rok važenja pasoša **5**godina,
* Državljani **do 3 godine starosti** – rok važenja pasoša **3** godine.

**Savjeti za ispravno postupanje sa pasošem**

* Pasoš uvijek čuvajte na sigurnom mjestu,
* Štitite ga od mehaničkih oštećenja,
* Spriječite kontakt pasoša sa tekućinom,
* Držite ga dalje od izvora toplote,
* Ne presavijajte pasoš,
* Ukoliko izgubite pasoš prijavite to najbližoj policijskoj stanici u BiH ili diplomatsko-konzularnom predstavništvu BiH ukoliko ste pasoš izgubili u inostranstvu.